Aholi murojaatlari bilan ishlash bo‘yicha parlament nazoratini kuchaytirish to‘g‘risida

Ma’lumki, mamlakatimizda davlat organlarining aholi bilan muloqotini takomillashtirish, fuqarolar huquq va erkinliklarining ishonchli himoyasini ta’minlash hamda ularning muammolarini hal etishning zamonaviy mexanizmlarini joriy qilish borasida izchil ishlar amalga oshirilmoqda. 
 Jumladan, o‘tgan davr mobaynida mazkur sohaga oid 10 ga yaqin normativ-huquqiy hujjatlar, xususan, yangi tahrirdagi “Jismoniy va yuridik shaxslarning murojaatlari to‘g‘risida”gi Qonun qabul qilindi.
 Jismoniy va yuridik shaxslarning murojaatlari bilan ishlash tartibi to‘g‘risidagi nizomlarni tasdiqlash va tegishincha ularni takomillashtirishga qaratilgan davlat hokimiyati va boshqaruv organlarining qarorlari qabul qilingan.
 Shuningdek, O‘zbekiston Respublikasi Prezidentining 2016-yil 28-dekabrdagi PF-4904-sonli Farmoni asosida O‘zbekiston Respublikasi Prezidentining virtual va xalq qabulxonalari imkoniyatlaridan foydalanilmoqda.
 Joylarda barcha darajadagi rahbarlar bilan jonli muloqot va sayyor qabullar o‘tkazish ishlari yo‘lga qo‘yildi.
 Xalq qabulxonalari orqali va sayyor qabullarda ko‘tarilgan dolzarb muammolar tahlili ko‘plab islohotlarga ham sabab bo‘ldi. O‘tgan davrda valyuta ayriboshlash, propiska, pensiya va nafaqalarni naqd pulda olish masalalari bo‘yicha har oyda fuqarolardan 100 mingga yaqin murojaatlar kelib tushgan. 
 Bugungi kunda mazkur sohalardagi tizimli muammolar hal etilgani tufayli ularga oid murojaatlar keskin kamayishiga erishildi.
 Shuningdek, O‘zbekiston fuqaroligini olish tartiblarining yengillashtirilgani natijasida qariyb 100 ming oilaning muammolari hal etilgan.
 Sud-tergov idoralari faoliyatiga oid yillab hal bo‘lmagan fuqarolarning minglab shikoyatlari o‘z yechimini topdi.
 Shu bilan birga, bugungi kunda jismoniy va yuridik shaxslarning murojaat qilishlariga majbur qilayotgan muammolarni mahallaning yoki hududlarning o‘zida hal qilish hamda ularning kelib chiqish sabablarini bartaraf etish bo‘yicha qat’iy choralar ko‘rilmayapti.
 Joylarda murojaatlarning o‘z vaqtida ijobiy hal etish masalalari ko‘rilmaganligi ularning soni keskin oshib ketishiga sabab bo‘lmoqda.
 Yuqoridagilarni kelib chiqib hamda “O‘zbekiston Respublikasi Oliy Majlisining Senati to‘g‘risida”gi Konstitutsiyaviy Qonunning 9-moddasi va “Parlament nazorati to‘g‘risida”gi Qonunning 10-moddasiga asosan O‘zbekiston Respublikasi Oliy Majlisining Senati qaror qiladi:
 1. O‘zbekiston Respublikasi Oliy Majlisi Senatining qo‘mitalari (komissiyalari):
 O‘zbekiston Respublikasi Oliy Majlisi Senatida jismoniy va yuridik shaxslarning murojaatlari bilan ishlash, aholi bilan uchrashuvlar va sayyor qabullar tashkil qilish, shuningdek, ko‘tarilgan masala va muammolarni zudlik bilan hal qilish choralarini ko‘rish ustuvor vazifa etib belgilasin;
 Senatga kelib tushgan murojaatlarni, shuningdek ijtimoiy tarmoqlardagi (Facebook, Instagramm, Telegramm messenger va x.k.) murojaatlarni taalluqliligiga qarab hududga biriktirilgan doimiy asosda ishlovchi senator jadval asosida hamda ishchi guruh tuzgan holda bevosita joylarga chiqib o‘rganish va hal etish choralarini ko‘rsin;
 murojaatni ko‘rib chiqishda qo‘mitalar (komissiyalar) o‘z tashabbusiga ko‘ra yoxud murojaat etuvchining iltimosiga ko‘ra ko‘tarilgan masala yuzasidan senator yoki parlament so‘rovini yuborish hamda uning natijasini qo‘mita, Senat Kengashi yoxud Senatning yalpi majlisida eshitish amaliyotini yo‘lga qo‘ysin;
 nazoratga olingan murojaatlar yuzasidan axborotlarni to‘plash va ularni tegishli organlar tomonidan murojaatni ko‘rib chiqish bo‘yicha taqdim etilgan axborotlar o‘z vaqtida murojaat muallifiga batafsil va asoslantirilgan javob xati yuborilishini ta’minlasin. Bunda mas’ul senator dastlab murojaat muallifi bilan (telefon orqali) bog‘lanib, unga murojaati ko‘rib chiqilayotganligi to‘g‘risida shu kunning o‘zida ma’lum qilish choralarini ko‘rsin;
 bir oy muddatda O‘zbekiston Respublikasi Prezidenti Xalq qabulxonalari va Virtual qabulxonasi bilan ma’lumot almashish amaliyotini joriy qilsin;
 har chorakda tegishli sohaga oid vazirlik va idoralar hamda mahalliy davlat hokimiyati organlari rahbarlarining axborotini eshitish amaliyotini yo‘lga qo‘ysin;
 Senatga kelib tushayotgan murojaatlarni chuqur tahlil qilgan holda vazirlik va idoralar hamda mahalliy davlat hokimiyati organlari rahbarlarining axborotlarini eshitib borsin;
 o‘z vakolatlari doirasida parlament nazorati natijalari yuzasidan mansabdor shaxslar bo‘yicha Senat Kengashiga taklif kiritsin;
 har chorakda Senatning Mahalliy hokimiyat vakillik organlari faoliyatini kuchaytirishga ko‘maklashuvchi komissiyasi bilan birgalikda xalq deputatlari mahalliy Kengashlarda aholi murojaatlari bilan ishlash holati yuzasidan joylarda mahalliy davlat hokimiyati organlari rahbarlarining axborotlarini eshitishni yo‘lga qo‘ysin.
 2. O‘zbekiston Respublikasi Vazirlar Mahkamasi: 
 vazirlik va idoralar hamda mahalliy davlat hokimiyati organlari tomonidan murojaatlar bilan ishlash, aholi bilan uchrashish bo‘yicha ishlarni tanqidiy o‘rganib chiqish va tizimdagi ishlarni takomillashtirish choralari ko‘rilishini;
 ijtimoiy tarmoqlarda fuqarolarning haqli e’tiroziga sabab bo‘layotgan masalalarni zudlik bilan bartaraf etish va tegishliligi bo‘yicha o‘z vaqtida munosabat bildirib borish amaliyotini tizimli yo‘lga qo‘yish maqsadida Vazirlar Mahkamasi apparati tarkibida tezkor munosabat bildirish bilan shug‘ullanuvchi tuzilma tashkil etish masalasini ko‘rib chiqilishini;
 fuqarolardan eng ko‘p kelib tushayotgan murojaatlar, ijtimoiy tarmoqlarda muhokamalarga sabab bo‘layotgan masalalarni tahlil qilgan holda ular yuzasidan tushuntirishlar berib borish bo‘yicha vazirlik va idoralar hamda mahalliy davlat hokimiyati organlarining mas’uliyatini kuchaytirish yuzasidan zarur choralar ko‘rilishini;
 vazirlik va idoralar hamda mahalliy davlat hokimiyati organlarida murojaatlarni ko‘rib chiqish jarayonini ochiq va shaffof kuzatib borish imkoniyatini beradigan yagona tizim yaratilishini;
 har chorak yakuni bo‘yicha davlat organlari hamda tashkilotlari va mahalliy davlat hokimiyati organlarining murojaatlar bilan ishlash hamda aholi bilan uchrashish sohasidagi faoliyatini kompleks tarzda hududlar va sohalar kesimida tahlil qilib, natijasi bo‘yicha umumlashtirilgan ma’lumotni Oliy Majlis Senatiga kiritib borilishini ta’minlasin.
 3. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari har chorakda tegishincha Qoraqalpog‘iston Respublikasi Jo‘qorg‘i Kengesi, xalq deputatlari viloyatlar va Toshkent shahar Kengashlariga aholi murojaatlarida ko‘tarilayotgan masalalarni hal etish bo‘yicha axborot taqdim etsin.
 4. Qoraqalpog‘iston Respublikasi Jo‘qorg‘i Kengesi, xalq deputatlari viloyatlar va Toshkent shahar Kengashlariga:
 joylarda jismoniy va yuridik shaxslarning murojaatlari bilan ishlash, aholi bilan uchrashuvlar va sayyor qabullar tashkil qilish, shuningdek, ko‘tarilgan masala va muammolarni zudlik bilan hal qilish choralarini ko‘rish ustuvor vazifa etib belgilash;
 murojaatlarni qabul qilish, har haftada sayyor qabullar o‘tkazish, natijasi yuzasidan deputat so‘rovi va eshituvlari amaliyotini yo‘lga qo‘yish;
 har oyda tegishincha Qoraqalpog‘iston Respublikasi Vazirlar Kengashi, viloyatlar va Toshkent shahar hokimlarining axborotini eshitish va tanqidiy jihatdan muhokama qilish;
 jamiyatda qizg‘in bahslarga sabab bo‘lgan, shu jumladan ijtimoiy tarmoqlardagi murojaatlar yuzasidan tezkor eshituvlar tashkil qilgan holda mutasaddi shaxslardan izoh talab qilib, kamchiliklarni bartaraf etish choralarini ko‘rish;
 har chorakda aniqlangan tizimli muammolarni, shu jumladan murojaatlar bilan ishlash faoliyatida yo‘l qo‘yilgan kamchiliklarni bartaraf etish, ularning oldini olish va ushbu sohadagi faoliyatni takomillashtirish yuzasidan Oliy Majlis Senatiga takliflar kiritish tavsiya etilsin.
 5. Mazkur Qarorning ijrosini nazorat qilish Senatning Sud-huquq masalalari va korrupsiyaga qarshi kurashish qo‘mitasi (N. Umarov) zimmasiga yuklansin.
 6. Ushbu Qaror qabul qilingan kundan e’tiboran kuchga kiradi.